Tomasee

Der Tomasee, wo uf Rätoromanisch Lag da Toma oder au Lai da Tuma heisst, isch en See i de Schwiizer Alpe. Er ligt ganz im Weschte vom Bünderland im Gotthardmassiiv uf de Höchi vo 2345 Meter und het e Flechi vo zwöiehalb Hektaare. Dä Oort ghört zu de Bündner Gmeind Tavetsch. Der See isch nume ei Kilometer vo der Kantonsgränze vom Bünderland zum Kanton Uri wäg. Er ligt inere Mulde uf der öschdleche Flanke unden a de Bärgchetti mid em Badus, wo uf Romanisch Six Madun heisst, und em Tumaspitz (Piz Tuma) und em Rossbodestock. Noch bim See isch d Badus-Hütte, wo d Zürcher Sekzion Manegg vom SAC ane 1967 bout het. Das Piet i däm höche Sytetaal heisst Tomaalp (Alp Tuma). Die isch oben a der Milezalp ganz z hinderscht im Bärgtaal, wo der Tomarhy (Rein da Tuma) us vil verschidene Kwelle a de Bärge ringsume entspringt. Drü Kilometer nördlech vom See goot der Oberalpbass vo Sedrun i der Gmeind Tavetsch uf Andermatt im Urner Urscheretaal übere. Öpen anderthalb Kilometer oben am See foot bi de Martschallücke uf 2620 Meter Höchi als eine vo dene Kwellbech der Tomarhy a, wo in See flüsst und denn dur nes steils Tobel uf d Alp Pllidutscha abe ruuschet. Dört chunt der Sytebach vom Urlaunsee in Tomarhy, und zwei Kilometer wyter unde, näbe der Bassstrooss vom Oberalp, flüsse bi Crest Darvun uf 1690 Meter der Bach vo der Basshöchi und di andere Bech vo der Milezalp in Tomarhy, und erscht vo doo a het der Fluss der Name Vorderrhy. Es gilt bi de Geograafe als Konvänzioon, de Tomasee als di äigetlechi Kwelle vom Vorderrhy aazluege, wil der Tomabach im oberschte Abschnidd vom Taal vo de Surselva ligt. Der Sytebach us em nögschde Taal, wo bi Tschamut undedra an Vorderhy abe chunt, der Maigelsrhy (Rein da Maighels), isch zwar a dere Stell scho lenger als der Oberlouf vom Vorderrhy sälber, er chunt aber ebe us emene Sytetaal und gilt drum nid als erschte Kwellfluss vom Rhy. D Gägend vom Tomasee isch eini vo de Landschafte vom BLN, em Inväntaar vo de Schwiiz über d Landschafte und Naturobjekt, wo nazionale Bedütig hend. Weblink De Wäg zu de vier Kwelle vo grosse Flüss uf wandersite.ch Fuessnoote